  Туспуктэм: Григорий Фомин Наталия Сильвестрова 12+ 4-тӥ шуркынмонэ Москваын Калык возёслэсь азинсконъёссэ возьматонын (ВДНХ) «Россия» адӟытон-форум (12+) усьтӥськоз, со улсын кунысь вань 89 улосвылъёс пӧртэм удысъёсын азинсконъёсынызы тодматозы. Удмуртилэн стендаз куноос «ИЖ» мотоцикл вылын пукыны но Брангуртысь песянайёсты адӟыны быгатозы. Со сярысь улосвыл тӧролэн но кивалтэтлэн пресс-службазы ивортӥз. Удмуртия промышленностьын, IT-удысын, ожутиськон огъетын, гурт возёсын азинсконъёссэ возьматоз, спортын, туризмын, ужбергатонын вормонъёсыз но рекоръёсыз, калык лулчеберетмылэн аспӧртэмлыкез сярысь вералоз.  Ужрадэ лыктӥсьёс Калашниковлэсь автоматсэ бичаса утчалозы, Можгаын поттэм пу линейкаен ӝуждалазэс мерталозы, перепеч но мукет калык сиён-юонъёсты веръялозы. Тодмо песянайёсын чӧш куноосты Олимпи шудонъёслэн куинь полэс азвесь призёрез Максим Вылегжанин пумиталоз. «Мы из Удмуртии!» бадӟым стендлэн учкетэз элькунысьтымы тодмо адямиосын, озьы ик выжыкылысь персонажъёсын тодматон вылын радъямын. Соос пӧлын Мувыр гуртысь федермер возёсэз азинтӥсь дано фермер Александр Корепанов но Тол Бабай. Выставка улсын улосвылъёслэн нуналъёссы ортчозы. Удмуртилэн нуналэз 5-тӥ толсуре луоз. Со нуналэ узыр пуштросо шулдыръяськон программа радъяськоз. Озьы ик «Сохраняй родные языки» форум ортчоз, кытын йӧскалык лулучеберетэз, со пӧлын кылэз, дышетон сярысь вералозы. Адӟытон 2024-тӥ арысь 12-тӥ оштолэзёзь ужалоз. Пыронэз дунтэк. Со сяна, выставкалэн сайтаз Удмуртилэн вормонъёссыз понна куара сётыны луэ. Тегъёс: Лулчеберет Мерлык адӟытон Удмуртия Москва  